
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-423-20-113
Днес 02.12.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-167 от 22.07.2020г. на Комисията за противодействие на корупцията и отнемане на незаконно придобитото имущество (КПКОНПИ) по сигнал с рег. № ЦУ01/С-423/10.07.2020 година.
Сигналът е против Георги Митев – директор на Териториално поделение Държавно горско стопанство „С.“ (ТП ДГС-С.), град С. в периода 26.11.2014г. – 29.11.2018г.
В сигнала се съдържат твърдения за това, че като директор на ДГС „С.“ към „Северноцентрално държавно предприятие (СЦДП) – Г.“, в нарушение на разпоредби на Закона за обществените поръчки, Митев е провел процедура за възлагане на обществена поръчка с предмет: „Ремонт на покривни конструкции на сградата на разсадник „Д.“ при ДП ТП ДГС „С.“, като със своя Заповед №435/ 05.10.2017 г. е назначил Комисия във връзка с разглеждане, оценка и класиране на получените оферти за участие в обществена поръчка, в която е включил  Й. Ч. - Д.– строителен инженер и Н. М. П. – адвокат. Н. П. живее на съпружески начала и има две деца от дъщерята на Ч. - Д. След това е сключил договор с обявеното за спечелило обществената поръчка дружество.
Към сигнала не са приложени доказателства.
Във връзка с твърденията в сигнала Комисията е изискала и получила с писмо вх. № ЦУ01-14622/19.08.2020г. на КПКОНПИ от директора на СЦДП-Г. заверени копия от следните документи: Договор за управление № ДУ-5/26.11.2014г., Уведомление за прекратяване на договор за управление № ДУ-5/26.11.2014г., Заповед № 220/29.11.2018г. на директора на СЦДП-Г., Решение № 323/05.09.2017г. за откриване на процедура по обществена поръчка с предмет: „Ремонт на покривна конструкция на сградата на разсадник „Д.“ при ТП ДГС „С.“, гр. С.“, Заповед № 435/05.10.2017г. и Решение № 466/31.10.2017г. на директора на ТП ДГС „С.“, договор № 44/22.11.2017г. между ДГС-С. и „***“ ЕООД, Протокол № 19 за установяване на завършени и подлежащи на разплащане натурални видове строително-монтажни работи, Фактура № 0000000188/11.12.2017г. и платежно нареждане от 13.12.2017г., Доклад с рег. № ДИД7-СС-7/04.06.2020г. на АДФИ.
Във връзка с твърденията в сигнала Комисията е изискала и получила с писмо вх. № ЦУ01-19603/02.11.2020г. на КПКОНПИ от директора на СЦДП-Г. заверени копия от обявление за приключване на обществена поръчка  с изх. № 192 от 26.01.2018г. на ТП ДГС-С. и платежно нареждане от 29.01.2018г. 
Комисията служебно е извършила справки в регистър НБД „Население“ и Търговски регистър.

От събраните в хода на административното производство доказателства, се установи следното от фактическа страна:

Сигналът е подаден от орган на изпълнителната власт.

Георги Митев е назначен за директор на ТП ДГС-С. с договор за управление № ДУ-5/26.11.2014г.
Със Заповед № 220/29.11.2018г. на директора на СЦДП-Г. договор за управление № ДУ-5/26.11.2014г. е прекратен.
СЦДП ДП – гр. Г. е със статут на държавно предприятие по чл. 62, ал. 3 от Търговския закон, вписано в Търговския регистър при Агенция по вписванията на 28.06.2011 г. От датата на вписването му, държавните горски и ловни стопанства, влизащи в неговата структура, в това число и ТП „ДГС С.“ са станали териториални поделения на СЦДП ДП – гр. Г. и са заличени от Търговския регистър като самостоятелни юридически лица. 

С Решение № 323 от 05.09.2017г., Георги Митев, в качеството му на възложител и директор на ТП ДГС-С., е открил процедура за възлагане на обществена поръчка с предмет: „Ремонт на покривна конструкция на сградата на разсадник „Д.“ при ДП ТП ДГС „С.“ – гр. С..
Със заповед № 435/05.10.2017г. на директора на ТП ДГС-С. е назначена петчленна комисия за разглеждане на офертите.
Посочената комисия е изготвила доклад за работата си на 28.10.2017г., с който е предложила да се отстранят участниците „***“ ЕООД и „***“ ЕООД и да се класира офертата на „***“ ЕООД.
С Решение № 466/31.10.2017г. на Георги Митев, в качеството му на директор на ТП ДГС-С., са обявени отстранените участници и класираният „***“ ЕООД.
На 22.11.2017г. е сключен договор № 44/22.11.2017г. между ДП СЦДП-Г., чрез ТП ДГС-С., като възложител, и „***“ ЕООД, като изпълнител, с предмет извършване на текущи строително-ремонтни работи на строителен обект Разсадник „Д.“ за срок от 20 работни дни. Договорът е подписан от Георги Митев.
С платежно нареждане от 13.12.2017г. ДП ДГС-С. е заплатило сумата от 16 667,92 лева на „***“ ЕООД, по фактура № 188/11.12.2017г., съгласно договор № 44/22.11.2017г.
На 26.01.2018г. в информационния портал на Агенцията по обществени поръчки е публикувано обявление за приключване на договор за обществена поръчка с изх. № 192/26.01.2018г. на ТП ДГС-С., подписано от Георги Митев – директор на ДП ДГС-С.. На 29.01.2018г. Георги Митев е подписал платежно нареждане за сума от 696,80 лв. в полза на „***“ ЕООД, с което се възстановява внесената от дружеството гаранция за изпълнение по Договор № 44/22.11.2017г. 
От извършена справка в Търговски регистър е видно, че „***“ ЕООД е регистрирано на 09.01.2014 г., с управител и едноличен собственик на капитала Г. М. И.
От извършена справка в регистър НБД „Население“ е видно, че Георги Митев не се намира в родствени връзки по права линия, по съребрена линия – до четвърта степен включително, и по сватовство – до втора степен включително с Г. М. И.

Въз основа на така изяснената фактическа обстановка, Комисията установи следното от правна страна:
Една част от деянията, за които се твърди, че представляват конфликт на интереси, са извършени в периода на действие на ЗПУКИ (отм.). Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършване на нарушението.
В конкретния случай това означава, че спрямо една част от твърденията в сигнала следва да се приложи ЗПУКИ (отм.), доколкото част от твърдените нарушения са извършени през 2017 година, а за останалата част - ЗПКОНПИ.
За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Георги Митев, като директор на ТП ДГС – С. в периода  от 23.01.2018г. до 29.11.2018г. е лице, заемало висша публична длъжност, по смисъла на чл. 6, ал. 1, т. 47 от ЗПКОНПИ, поради което компетентна да се произнесе относно наличието или липсата на конфликт на интереси е КПКОНПИ. 
Георги Митев, като директор на ТП ДГС – С. в периода  от 26.11.2014г.  до 23.01.2018г., не притежава качеството на „лице, заемащо публична длъжност“ по смисъла на чл. 3 от ЗПУКИ (отм.), като осъществяваната от него дейност е извън приложението на ЗПУКИ (отм.) и по отношение на него не са приложими ограниченията, предвидени в закона. 
От една страна, това е така, защото видно от разпоредбата на чл. 163, ал. 1 от Закона за горите, за управлението на горски територии – държавна собственост, които не са предоставени на ведомства или юридически лица, се създават държавни предприятия, които са юридически лица със статут на държавни предприятия по чл. 62, ал. 3 от Търговския закон (ТЗ). Съгласно  разпоредбата на чл. 164, ал. 1 от ЗГ, създадените по този ред предприятия имат двустепенна структура на управление, която включва: централно управление и териториални поделения – държавни горски и ловни стопанства. Държавните горски стопанства, в частност – ТП ДГС – С., като териториално поделение на СЦДП ДП – гр. Г., осъществява функциите на държавното предприятие в определения му район на дейност. Същото се ръководи и представлява от директор, който се назначава от директора на държавното предприятие. 
Съгласно чл. 3, т. 23 от ЗПУКИ (отм.), лица заемащи публична длъжност, които попадат в обхвата на закона са: управителите и членовете на органите на управление или контрол на общински или държавни предприятия, както и на други юридически лица, създадени с акт на държавен орган или на орган на местно самоуправление. Предвид обстоятелството, че директорите на държавни горски стопанства не са нито сред посочените в чл. 167 от ЗГ органи на управление на държавното предприятие (министърът на земеделието, храните и горите и управителният съвет), нито участват в управителния съвет на предприятието по чл. 169, ал. 1 от ЗГ, се налага изводът, че директорите на държавни горски стопанства – териториални поделения на държавното предприятие, не попадат в категорията на лицата по чл. 3, т. 23 от ЗПУКИ (отм.).
От друга страна, директорите на държавни горски стопанства – териториални поделения на държавното предприятие не попадат и в обхвата на разпоредбата на чл. 3, т. 25 от ЗПУКИ, т.к. от анализа на разпоредбите на Закона за администрацията, в контекста на чл. 163 и следващите от ЗГ, държавните предприятия, още по - малко - техните подопечни поделения, биха могли да се причислят към администрацията на орган на изпълнителната власт, или към администрацията на органи, създадени със закон.  
Причисляването на директорите на териториалните поделения на държавните горски стопанства към която и да е от другите категории по чл. 3 от ЗПУКИ (отм.) също е изключено, поради обстоятелството, че публичните длъжности, които попадат в обхвата на закона са посочени лимитативно и длъжността „директор на държавно горско стопанство“ не е сред изброените.   
Наличието на лице, заемащо публична длъжност към датата на упражняване на правомощията е съществена материалноправна предпоставка за провеждане на производството пред КПКОНПИ, за която тя следи служебно. Липсата на тази предпоставка – субект, или лице, заемащо публична длъжност, срещу което да се проведе административното производство, се явява основание за прекратяване на производството в тази му част.

Съгласно чл. 29, ал. 1 от ЗОП възложителите изпращат за публикуване обявление за приключване на договор за обществена поръчка, в което посочват информация за изпълнението, прекратяването, развалянето или недействителността на договора.
Съгласно чл. 111, ал. 1 от ЗОП възложителят може да изисква от определения изпълнител да предостави гаранции, които да обезпечат изпълнението на договора и/или авансово предоставените средства.
От справка за съпруга и родствени връзки в НБД „Население“ се установи, че Георги Митев не се намира в роднински връзки с управителя на „***“ ЕООД Г. М., които да попадат в обхвата на §1, т.15, б. „а“ от ДР на ЗПКОНПИ, поради което не е налице свързаност помежду им
Като е подписал обявление за приключване на договор за обществена поръчка с изх. № 192/26.01.2018г. на ТП ДГС-С. и платежно нареждане от 29.01.2018г., Георги Митев, в качеството му на директор на ТП ДГС-С., е упражнил свои правомощия по служба, но при липсата на частен интерес.
Това е така, тъй като обявлението за приключване на договор за обществена поръчка има единствено декларативен характер, не поражда права и задължения и е в изпълнение на разпоредбата на чл. 29, ал. 1 от ЗОП. 
По отношение на платежно нареждане от 29.01.2018г., частен интерес за Митев или за свързано с него лице не би могъл да се обоснове, от една страна предвид факта, че с него се възстановява депозираната от „***“ ЕООД гаранция по договор № 44/22.11.2017г. и това не води до каквато и да е облага за дружеството, а от друга страна, поради липсата на свързаност между Митев и управителя и едноличен собственик на капитала на посоченото юридическо лице.
От изложеното следва, че са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на релевантен частен интерес, който би могъл да повлияе върху безпристрастното и обективно изпълнение на правомощията  по служба.
Липсата на частен интерес на лицата, заемащи висша публична длъжност или на свързани с тях лица при упражняването на правомощията или задълженията им по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ.

Предвид изложеното Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ, чл. 27, ал. 2, т. 6 от АПК, във вр. с чл. 3 от ЗПУКИ (отм.)
                                                    


                                                  Р Е Ш И:

  НЕ УСТАНОВЯВА конфликт на интереси по отношение на Георги Митев с ЕГН ***, директор на ТП ДГС – С. в периода 26.11.2014г. – 29.11.2018г., и лице, заемало висша публична длъжност, по смисъла на чл.6, ал.1, т. 47 от ЗПКОНПИ в периода от 23.01.2018г. до 29.11.2018г., във връзка с подписване на  обявление за приключване на договор за обществена поръчка с изх. № 192/26.01.2018г. на ТП ДГС-С. и платежно нареждане от 29.01.2018г., поради липса на частен интерес.

ПРЕКРАТЯВА производството по сигнал с рег. № ЦУ01/С-423/10.07.2020г. на КПКОНПИ в останалата му част.

Препис от решението да се изпрати на Окръжна прокуратура - С., с оглед преценка за реализиране на правомощията по чл. 76, ал. 2 от ЗПКОНПИ.

Препис от решението да се изпрати на Георги Митев, директор на ТП ДГС – С. в периода 26.11.2014г. – 29.11.2018г., на основание чл. 75, т. 1 от ЗПКОНПИ. 




КОМИСИЯ:

	ПРЕДСЕДАТЕЛ:…………….…………/п/…………... /СОТИР ЦАЦАРОВ/

	ЗАМЕСТНИК – ПРЕДСЕДАТЕЛ:…….…/п/………. /АНТОН СЛАВЧЕВ/ 

	ЧЛЕН:………………………/п/………………... /АНТОАНЕТА ЦОНКОВА/

	ЧЛЕН:…………………..…/п/.……………………....... /ПЛАМЕН ЙОЦОВ/

	ЧЛЕН:…………………………/п/…………………… /СИЛВИЯ КЪДРЕВА/

